OpenLLM-France/wikimedia huggingface dataset:
# Cartílag de Meckel

El cartílag de Meckel és el cos cartilaginós a partir del qual evolucionà el maxil·lar inferior dels vertebrats. Originalment, era l'inferior dels dos cartílags que suportaven el primer arc branquial en els peixos primitius. A poc a poc esdevingué més llarg i fort, i adquirí músculs capaços de tancar la mandíbula en desenvolupament.
En els peixos antics i els peixos cartilaginosos (com ara els taurons, que no són primitius en cap sentit de la paraula), el cartílag de Meckel continuà sent el component principal del maxil·lar inferior. Tanmateix, en les formes adultes dels osteïctis (peixos ossis) i els seus descendents (amfibis, rèptils, ocells i mamífers), el cartílag quedà cobert d'os - tot i que en els seus embrions, la mandíbula es desenvolupa inicialment com a cartílag de Meckel. En tots els tetràpodes, el cartílag s'ossifica parcialment a la vora posterior de la mandíbula, esdevenint l'os articular, que forma part de l'articulació mandibular en tots els tetràpodes tret dels mamífers.

## Referències

* 1 2 The Gill Arches: Meckel's Cartilage Arxivat 2006-02-21 a Wayback Machine. a Palaeos
# Eleccions legislatives noruegues de 1906

Les eleccions legislatives noruegues de 1906 se celebraren el 1906 per a renovar els 123 membres del Storting, el parlament de Noruega. Foren les primeres eleccions després de la separació de Noruega i Suècia. Els que obtingueren més escons foren els liberals, i els seus caps Christian Michelsen, Jørgen Løvland i Gunnar Knudsen detingueren el càrrec de primer ministre de Noruega.

## Resultats

Escons :
| Partits | # | % | # | ± |
| Partit Liberal (Venstre) | 121,562 | 45,4 | 73 / 123 | 25 |
| Partit de Coalició (Samlingspartiet) | 88,323 | 32,7 | 35 / 123 | 26 |
| Partit Laborista Noruec (Det norske Arbeiderparti) | 43,134 | 15,9 | 11 / 123 | 5 |
| Laboristes Demòcrates (Arbeiderdemokratene) | 12,819 | 4,8 | 4 / 123 | 2 |
| Total | 100% | 100% | 123 | 123 |

## Referències

* ↑ Elections in Europe: a data handbook. 1. ed. Baden-Baden: Nomos Verl.-Ges, 2010. ISBN 978-3-8329-5609-7.

## Enllaços externs

* (noruec) Statistisk Sentralbyrå
# Gentille alouette

Gentille alouette (lit. ‘Alosa simpàtica’) és una pel·lícula francoxilena del 1990, dirigida i guionada per Sergio Castilla. La protagonitzen Geraldine Chaplin i Héctor Alterio. Ha estat subtitulada al català.

## Argument

A París, un coronel xilè comença a investigar i perseguir la seva examant, l'actriu Angela Duverger, perquè sospita que està involucrada en accions contra el govern d'Augusto Pinochet. Durant el procés de captura, la realitat i els records del coronel es van barrejant.

## Repartiment

* Héctor Alterio com el coronel
* Geraldine Chaplin com a Angela Duverger
* John Leguizamo com a Ortiz
* Alain Ollivier
* Matilde Pecoraro

## Producció

Va ser produïda el 1984.

## Estrena

Va projectar-se per primera vegada en l'edició del 1990 del New York International Latino Film Festival.

## Recepció

The New York Times va qualificar la pel·lícula d'«intrigant» i va destacar que Castilla «combina el surrealisme amb l'humor complex i un estil visionari que, pel vestigi de Gabriel García Márquez i Luis Buñuel, sembla en si cinema llatinoamericà per antonomàsia».

## Referències

* 1 2 3 4 Holden, Stephen. «Surrealism Meets Politics in Festival Latino Film» (en anglès). The New York Times, 17-08-1990. [Consulta: 7 setembre 2023].
* 1 2 «Gentile alouette». Filmoteca de Catalunya. [Consulta: 8 setembre 2023].
# George Abecassis

George Abecassis (Walton-on-Thames, 21 de març de 1913 - Ibstone, 18 de desembre de 1991) (DFC) va ser un pilot de curses automobilístiques britànic que va arribar a disputar curses de Fórmula 1.

## Biografia

George Abecassis va néixer el 21 de març del 1913 a Chertsey, Surrey, Anglaterra. Va morir el 18 de desembre del 1991 a Ibstone, Anglaterra.

### A la F1

Va debutar a la segona temporada de la història del campionat del món de la Fórmula 1, l'any 1951, disputant el 27 de maig del 1951 el GP de Suïssa, que era la prova inicial de la temporada.
George Abecassis va participar en un total de dues curses puntuables pel campionat de la F1, repartides al llarg de dues temporades a la F1, les que corresponen als anys 1951 i 1952 i va competir en nombroses proves automobilístiques fora de la F1, entre les quals cal destacar les 24 hores de Le Mans.

## Resultats a la F1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | Posició | Punts |
| 1951 | HW Motors Ltd | HWM | Alta | SUI Ret | 500 | BEL | FRA | GBR | ALE | ITA | ESP | - | 0 |
| 1952 | HW Motors Ltd | HWM | Alta | SUI Ret | 500 | BEL | FRA | GBR | ALE | HOL | ITA | - | 0 |

### Resum

| Curses | Victòries | Pòdiums | Poles | Voltes ràpides | Punts |
| 2 | 0 | 0 | 0 | 0 | 0 |

## Referències

* ↑ «Page 1597 | Supplement 36997, 20 March 1945 | London Gazette | The Gazette». [Consulta: 29 novembre 2024].
* 1 2 «f1 statistics - George Abecassis : Autocourse Grand Prix Archive», 21-12-2007. Arxivat de l'original el 2007-12-21. [Consulta: 29 novembre 2024].
# Tènia de la vaca

La tènia de la vaca (Taenia saginata) és una espècie de platihelmint paràsit de la classe Cestoda, la forma adulta de la qual viu en les primeres porcions de l'intestí prim de l'ésser humà. Normalment mesuren entre 2 i 5 metres de longitud, tot i que poden arribar fins als 10 metres. La tènia de la vaca, juntament amb la Taenia solium, és una de les espècies conegudes genèricament com a solitària, car normalment només es troba un sol cuc en l'intestí de la persona infectada, produint una malaltia anomenada teniosi. La seva fase larvària es troba en la vaca, en la qual produeix una infestació generalment asimptomàtica, localitzada en la musculatura de l'animal.

## Morfofisiologia

De la mateixa manera que tots els cestodes, la forma adulta és un cuc segmentat que neix de l'escòlex o cap, que és fixa a l'hoste a través de 4 poderoses ventoses, ja que, a diferència de Taenia solium, no té ganxos.
L'escòlex segueix la porció germinal o coll, a partir del qual es desenvolupa a l'estròbil o cadena de proglotis, nom amb què es designa a cada un dels segments que la formen. A mesura que aquests proglotis s'allunyen de l'escòlex es desenvolupen en cada un d'ells ambdós aparells genitals, el masculí i el femení, ja que els individus són hermafrodites. Després l'autofecundació l'aparell genital masculí s'atrofia i es desenvolupen els ous o embriòfors dins de l'úter, que ocupa pràcticament tot l'interior dels proglotis, els que, desprenent-se de l'estròbil en petites cadenes, surten a l'exterior junt amb la femta de l'hoste o a través de la seva pròpia acció motriu, la qual cosa els permet a travessar l'esfínter anal, característica que no té Taenia solium, a més de ser més curta i prima. D'aquesta manera, els segments de la tènia solen ser vistos en la matèria fecal, o apareixen adherits en la roba interior.
# Rumex thyrsiflorus

Rumex thyrsiflorus és una planta de la família de les poligonàcies que només creix al centre d'Europa.

## Descripció

Planta perenne i herbàcia, la qual pot arribar a una altura d'uns 120 centímetres i generalment dioics. El disseny de les fulles és molt diferent, la gran majoria són estretes en el seu començament i quan avancem la fulla creix i adquireix una forma lanceolada, una mica en forma de fletxa. Les fulles són al voltant de quatre a 14 vegades més que àmples que les tiges. La base de les fulles són molt llargues, mentre que la part superior de la tija, les fulles són més amples que llargues.
L'extensa ramificació de la inflorescència en les branques esdevé en denses panícules plenes de fruits.
L'interior de la punta membranosa de les flors s'arrodoneixen adquirint una forma de ronyó, de 2,5 a 3,5 mil·límetres de llarg. Normalment són més amples que llargues. Posseeixen un petit i aplanat fruit. Aquestos tenen la closca de color marró fosc i solen assolir mides del voltant d'1,8 a 22 mil·límetres. La seua floració és des de juliol a agost.

## Distribució

R. thyrsiflorus prové d'Escandinàvia i s'ha estés a la part oriental de l'Europa central i dels Balcans a Sibèria. A Europa central l'espècie assoleix el seu límit més occidental, però a poc a poc s'astén al llarg de les carreteres principals, una clara tendència de propagació gràcies a la intervenció antròpica.

## Referències

* http://www.eol.org/pages/1277831
# Colibrí caribeny de gorja morada

El colibrí caribeny de gorja morada o colibrí gorjamorat del Carib (Eulampis jugularis) és un colibrí sedentari pertanyent al gènere Eulampis.

## Característiques

Pesa de 2 a 6 grams.

## Distribució

Habita les Petites Antilles, concretament a Saba, Anguilla, Antigua i Barbuda, Dominica, Guadeloupe, Montserrat, Antilles Neerlandeses, Saint Kitts i Nevis, Saint Lucia i Saint Vincent i les Grenadines.
S'ha introduït al Brasil, Grenada i les Illes Verges (EUA).

## Referències

* ↑ «Colibrí caribeny de gorja morada». Cercaterm. TERMCAT, Centre de Terminologia. Rev. 15 març 2025(català)
* ↑ Zoològic Virtual de Damisela.com. El Zumbador de Garganta Roja (Eulampis jugularis).
* 1 2 IUCN Red List. Eulampis jugularis.
* ↑ The Internet Bird Collection (IBC). Purple-throated Carib (Eulampis jugularis).
# Escut d'Oman

L'escut d'Oman, més aviat un emblema que no pas un escut heràldic, és el símbol de la dinastia regnant d'Abu Saïd des del 1749. Consisteix en una daga corbada omanita, el khanjar, dins la seva funda, posada en pal per damunt de dues espases passades en sautor; ressaltant sobre el tot, un elaborat cinturó amb quatre baules posat en faixa.
L'emblema omanita apareix també a l'angle superior esquerre de la bandera estatal, a les monedes, als segells i als avions de la Força Aèries, entre moltes altres localitzacions.

## Vegeu també

* Bandera d'Oman

## Enllaços externs

* Flags of the World – L'emblema (anglès)
# Tractat de Bassein (1802)

El tractat de Bassein de 1802 fou un acord entre el peshwa maratha Baji Rao de Poona i la Companyia Britànica de les Índies Orientals, signat a Bassein (Vasai) el 31 de desembre de 1802. Aquest tractat va seguir a la batalla de Poona i el 13 de maig de 1803 va permetre la restauració al tron de Poona del peshwa (Poona havia estat ocupada per Holkar) sota protectorat britànic. El rebuig a aquest tractat va causar la segona guerra maratha del 1803.
Segons el tractat els britànics podrien estacionar sis mil homes en territori del peshwa; les taxes de diversos districtes (en total 28 lakhs de rúpies) foren cedides a la companyia; el peshwa no podria signar tractats amb altres estats ni declarar la guerra sense autorització i els estrangers no britànics al seu servei serien expulsats; la companyia seria àrbitre en qualsevol litigi territorial del peshwa. Els drets del peshwa sobre Surat i Baroda eren renunciats.

## Referències

* http://sify.com/itihaas/fullstory.php?id=13258646
* http://www.britannica.com/eb/article-9013668/Treaty-of-Bassein
# Incident de Niihau

L'incident de Niʻihau va ocórrer del 7 al 13 de desembre de 1941, quan el pilot del Servei Aeri de l'Armada Imperial Japonesa Shigenori Nishikaichi (西 開 地 重 徳, Nishikaichi Shigenori) va aterrar el seu caça Mitsubishi A6M Zero a l'illa hawaiana de Niʻihau després de participar en l'atac a Pearl Harbor. L'Armada Imperial Japonesa havia designat a Niʻihau com una illa deshabitada perquè els avions danyats aterressin i esperessin el seu rescat.
El pilot va compartir informació sobre l'atac de Pearl Harbor amb els habitants de l'illa d'ascendència japonesa. Inicialment, els residents natius de Hawaii desconeixien l'atac, però van detenir a Nishikaichi quan la gravetat de la situació es va fer evident. Després, el pilot va buscar i va rebre l'ajuda dels tres locals hawaians d'ascendència japonesa a l'illa per a vèncer als seus captors, trobar armes i prendre diversos ostatges. Finalment, Nishikaichi va ser assassinat pels niihauans Benehakaka "Ben" Kanahele i la seua esposa Kealoha "Ella" Kanahele.
Ben Kanahele finalment es va recuperar i va rebre dues cites presidencials, el Cor porpra i la Medalla al Mèrit. L'incident de Ni'ihau, com es va conèixer àmpliament, va ser objecte d'un memoràndum de l'FBI escrit pel mateix J. Edgar Hoover. En ell, descriu les accions realitzades tant pels antagonistes com pels valents habitants de Ni'ihau.

## Referències

* ↑ Hallstead, William. «The Niihau Incident». HistoryNet, 13-11-2000. Arxivat de l'original el 10 de noviembre de 2019. [Consulta: 10 novembre 2019].
* ↑ merit-purple-heart-1891-1962/123 NI'IHAU INCIDENT – Benehakaka "Ben" Kanahele – WWII, Medal for Merit, Purple Heart (1891–1962) Arxivat 2014-04-07 a Wayback Machine., by Duane Vachon, The Hawaii Reporter; published June 30, 2013; retrieved July 5, 2014
* 1 2 Kratz, Jessie. «Remembering Pearl Harbor: the Ni’ihau Incident» (en anglès americà), 06-12-2018. [Consulta: 16 maig 2024].
# Infinity+

Infinity+ (abans Infinity TV) és una plataforma de streaming italiana publicada per RTI i propietat de Mediaset.
A l'interior hi ha una secció dedicada al lloguer de pel·lícules, dibuixos animats, sèries de televisió i continguts també disponibles en idioma original, amb subtítols i en 4K.
També està disponible com a aplicació per a Android, iOS i per a televisors intel·ligents.

## Referències

* ↑ «Infinity diventa Infinity+ – Help Infinity». [Consulta: 14 abril 2021].
* ↑ «Cos'è Infinity? – Help Infinity». [Consulta: 27 abril 2019].
* ↑ «Mediaset Infinity: cos'è, quanto costa e come funziona Infinity?». [Consulta: 9 juliol 2018].
* ↑ «Channel Infinity+ – Mediaset Play Infinity». [Consulta: 24 abril 2021].
* ↑ «Su quali dispositivi è possibile vedere Infinity? – Help Infinity». [Consulta: 27 abril 2019].

## Vegeu també

* Gruppo Mediaset
* Mediaset
* Mediaset Play Infinity

## Enllaços externs

* Infinity+ - Lloc web oficial
# Ludlul bel nemeqi

Ludlul bel nemeqi, o "Lloaré al Senyor de la Saviesa" anomenat també el Job babilònic, és un poema mesopotàmic escrit en accadi que es preocupa pel problema de l'injust patiment d'un home afligit, anomenat Shubshi-meshre-Shakkan. El protagonista és turmentat, però no sap per què. Ell ha estat fidel en totes les seves funcions als déus. S'especula que potser el que és bo per l'home és dolent pels déus, i viceversa. És en última instància, alliberat dels seus sofriments.
El poema va ser escrit en quatre tauletes en forma canònica, formada per més de 400 línies. D'acord amb William Moran, l'obra és un himne d'acció de gràcies a Marduk per a la recuperació d'una malaltia.
El poema el va publicar W. G. Lambert l'any 1960 i va ser reimprès el 1996.

## Ludlul bel nemeqi i el llibre de Job

Al llibre Ludlul bel nemeqi se l'anomena també el Job babilònic per la seva similitud amb el llibre de Job de la Bíblia. La majoria d'autors creients pensa que el llibre de Job va influir en la redacció d'aquest poema, però els erudits sostenen que aquest per la seva antiguitat és la font del Job bíblic. No és l'únic text bíblic amb possibles influències babilòniques, diversos relats del llibre de Gènesi podrien tenir com a font poemes mesopotàmics. Aquest sincretisme religiós es podria haver produït durant els 70 anys de captiveri Babiloni després de la conquesta de Jerusalem per Nabucodonosor II.

## Referències

* ↑ Newsom, Carol A. The Book of Job: A Contest of Moral Imaginations (en anglès). Oxford University Press, 2009, p. 74. ISBN 9780199731152.
* 1 2 Pritchard, James B. (ed.). The ancient Near East. Volume II : a new anthology of texts and pictures. Princeton, N.J.: Princeton University Press, 1975, p. 148-154. ISBN 9780691002095.
* 1 2 Moran, William L «Notes on the Hymn to Marduk in Ludlul Bel Nemeqi,». Journal of the American Oriental Society, 103, 1, 1983, pàg. 255-260.

## Vegeu també

* Llibre de Job
* Problema del mal
* Influència babilònica a la Bíblia

## Enllaços externs

* Truster archives for sholarship (anglès)
# Ingrīda Ūdre

Ingrīda Ūdre (letó: Ingrīda Latimira) (Riga, 14 de novembre de 1958 - 13 de juliol de 2024) va ser una política letona, afiliada al partit polític de la Unió d'Agricultors Letons. Va ser ministra d'Economia de Letònia l'any 1999 i presidenta del Saeima del 2002 al 2006.
Va estudiar Ciències Econòmiques a la Universitat de Letònia, a Riga, on es va llicenciar el 1984 i assolí el títol de doctorada el 1996. Va continuar la seva formació en relacions econòmiques exteriors i va treballar a l'Institut de Relacions Internacionals de Riga amb programes d'estudis jurídics. Va obtenir un màster a la Facultat d'Economia de la Universitat de Riga.
Ūdre, que era jugadora professional de bàsquet, va treballar com a economista en concloure la seva carrera esportiva.
Va ser escollida per primera vegada al Saeima, el parlament letó, el 1998, per la llista del Partit Nou, amb el qual va ser, el 1999, candidata presidencial. El 2002, després que el Partit Nou va deixar d'existir, Ūdre es va afiliar a la Unió d'Agricultors Letons i es va convertir en la presidenta del tot just acabat de fundar Ūdreartit, Unió de Verds i Agricultors. Després de les eleccions parlamentàries del 2002, va obtenir el càrrec de Presidenta del Saeima, on va romandre fins a les eleccions de 2006.

## Referències

* ↑ «Mūžībā devusies ilggadējā politiķe Ingrīda Latimira» (en letó). [Consulta: 17 juliol 2024].
* 1 2 «Ingrīda Udre». Munzinger. [Consulta: 27 setembre 2023].
* 1 2 «Ingrida Udre». European Parliament. [Consulta: 1r març 2015].
# Comorin

Comorin és un cap a l'extrem sud de l'Índia, a Tamil Nadu a 08° 04′ 20″ N, 77° 35′ 35″ E﻿ / ﻿8.07222°N,77.59306°E﻿ / 8.07222; 77.59306.
És l'inici de la cadena dels Ghats Occidentals que va cap al nord. El cap ja és esmentat al Periplus de la Mar Eritrea d'un grec anònim, que parla també d'un port que avui ha desaparegut. A la rodalia es troba la ciutat de Kanyakumari antiga Comorin o Cap Comorin (també Kumari) d'uns 20.000 habitants.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
# Bloody Mary (còctel)

El Bloody Mary és un còctel fet a partir de vodka i suc de tomàquet, condimentat amb espècies com la salsa Worcestershire, el tabasco, sal i pebre. És un còctel oficial de la International Bartenders Association.
Encara que hi ha diverses versions sobre l'origen del seu nom, la més estesa és que es correspon amb la reina Maria I d'Anglaterra.

## Decoració

* Abans de començar-lo a preparar és convenient gebrar la vora del got amb sal granada sucada amb llima.
* Es pot decorar amb una rodanxa de llima, cogombres en vinagre, gamba, api o altres verdures.
* Es prepara sempre en vas mesclador, no pas en coctelera. Es remena suaument amb cullereta, sense sacsejar. Se serveix en got alt.

## Ingredients

* 3 parts de vodka
* 6 parts de suc de tomàquet
* Un polsim de sal i pebre negre
* 3 gotes de salsa Worcestershire o salsa anglesa
* 3 gotes de salsa Tabasco
* Un rajolí de suc de llimona o de llima

## Referències

* ↑ Mora, V. «Bloody Mary». Diari d'Andorra, 13 juliol 2017. [Consulta: 27 juny 2021].
* ↑ «IBA Recognised Cocktails» (en anglès). The Bar Cabinet. [Consulta: 27 juny 2021].
* ↑ «How the Bloody Mary Got Its Name» (en anglès). The Real Dill. [Consulta: 4 novembre 2023].
Viccionari
# Trèvol maduixer

El trèvol maduixer (Trifolium fragiferum) és una planta herbàcia rastrera i teròfita de la família de les fabàcies.

## Descripció

Planta perenne de 5 a 30 centímetres. Té les tiges decumbents, que arrelen pels nusos. Les fulles són trifoliades amb folíols amb forma ovalada a el·líptica, amb estípules acuminades. Presenten un calze pelut, amb 10 nervis, dents linears i una callositat en la gola. Les flors són rosades amb una bràctea en la seua base formades per pètals de 6 a 7 mil·límetres. Aquestes estan agrupades en una inflorescència en forma de capítol globós, amb bràcties soldades en la seua base pedunculada i alçades gràcies a una tija floral erecta i curta que les sosté, d'1 a 2,2 centímetres o més de diàmetre. El calze s'infla quan arriba a la seua maduresa, això és el que li dona un aspecte globós tan característic a la infructescència.

## Distribució

És originària de l'àrea mediterrània. En la península Ibèrica es troba espontàniament en gran part del seu territori. Es conrea en diferents àrees del planeta, preferentment en ambients temperats-càlids, sobre terrenys d'elevada humitat. Apareix en la vora del camins.

## Usos

Produeix una pastura escassa, la producció de la qual es concentra a la fi de primavera, inici de l'estiu. És una pastura molt de bona qualitat nutritiva, rica en proteïnes. Pasturat amb avidesa ocasiona meteorisme. Existeixen en el mercat varietats de port rastrer que s'utilitzen preferentment per al pastoratge d'oví. Les varietats de port semierecte i erecte s'utilitzen per a pastoratge de boví i també per a la sega i la conservació.

## Referències

* http://www.unavarra.es/servicio/herbario/pratenses/htm/Trif_frag_p.htm
# Institut d'Estadística de les Illes Balears

L'Institut d'Estadística de les Illes Balears (IBESTAT) és una entitat autònoma, adscrita a la d'Economia i Hisenda del Govern de les Illes Balears, encarregada de promoure, dirigir i coordinar l'activitat estadística de la comunitat autònoma. A més, és responsable de la gestió i desenvolupament del Sistema Estadístic de les Illes Balears.

## Funcions

L'IBESTAT, té un paper crucial en la coordinació i millora de l'eficiència de les activitats estadístiques a les Illes Balears. Promou, dirigeix i col·labora en iniciatives estadístiques públiques d'interès regional, incloent l'elaboració del pla estadístic juntament amb altres unitats del Sistema Estadístic de les Illes Balears (SESTIB). Mitjançant la normalització de conceptes, definicions, classificacions i codis, l'IBESTAT assegura la coherència en la classificació de dades i la presentació de resultats, fomentant la coordinació metodològica amb institucions estatals, internacionals.
A més d'aquestes responsabilitats, l'IBESTAT desenvolupa sistemes integrats d'estadístiques demogràfiques, econòmiques i socials; i porta a terme treballs censals per mantenir actualitzada la informació sobre població, habitatge i activitats econòmiques. L'institut també està compromès amb la promoció de la recerca estadística i la formació del SESTIB, i la representació de la comunitat en relacions amb organitzacions especialitzades en estadística tant a nivell local com internacional.
El SESTIB és una xarxa organitzada que agrupa els ens i òrgans responsables de dur a terme activitats estadístiques d'interès per a la comunitat autònoma. Aquest sistema inclou l'Institut d'Estadística de les Illes Balears, així com les unitats de les conselleries, organismes i empreses que depenen del Govern balear i que tenen competències en matèria estadística.

## Referències

* 1 2 «Què és l'Ibestat?». Institut d'Estadística de les Illes Balears (IBESTAT). [Consulta: 24 octubre 2024].
* 1 2 «Decret 128/2007, de 5 d'octubre, d’organització i funcionament de l’Institut d’Estadística de les Illes Balears.» (PDF). Butlletí Oficial de les Illes Balears, 16-10-2007. [Consulta: 24 octubre 2024].
* ↑ «Què és el Sistema Estadístic de les Illes Balears?». Institut d'Estadística de les Illes Balears (IBESTAT). [Consulta: 24 octubre 2024].
* ↑ «Llei 3/2002 de 17 de maig, d'Estadística de les Illes Balears.» (PDF). Butlletí Oficial de les Illes Balears, 28-05-2002. [Consulta: 24 octubre 2024].

## Enllaços externs

* Institut d'Estadística de les Illes Balears - Lloc web oficial